รายการเดินหน้าประเทศไทย : มติคณะรัฐมนตรีฉบับประชาชน วันที่ 23 มกราคม 2561
คณะรัฐมนตรีอนุมัติโครงการอาคารเช่าสำหรับผู้มีรายได้น้อย ปี 2559 ระยะที่ 1 จำนวน 8 โครงการ วงเงินรวมทั้งสิ้น 792.5 ล้านบาท  ประกอบด้วย 

1.โครงการอาคารเช่าฯ จังหวัดชลบุรี จำนวน 544 หน่วย 
2.โครงการอาคารเช่าฯ จังหวัดอุดรธานี จำนวน 544 หน่วย 
3.โครงการอาคารเช่าฯ จังหวัดนครสวรรค์ จำนวน 145 หน่วย 
4.โครงการอาคารเช่าฯ จังหวัดระนอง 78 หน่วย 
5.โครงการอาคารเช่าฯ จังหวัดฉะเชิงเทรา 588 หน่วย 
6.โครงการอาคารเช่าฯ จังหวัดมหาสารคาม 138 หน่วย 
7.โครงการอาคารเช่าฯ จังหวัดหนองบัวลำภู 74 หน่วย 
8.โครงการอาคารเช่าฯ จังหวัดกาญจนบุรี 79 หน่วย 

ทั้งนี้ ทั้ง 8 โครงการอยู่ระหว่างเสนอคณะกรรมการสิ่งแวดล้อมแห่งชาติพิจารณารายงานวิเคราะห์ผลกระทบสิ่งแวดล้อม 

คณะรัฐมนตรีเห็นชอบร่าง พ.ร.บ.จัดระเบียบการจอดรถในเขตปกครองส่วนท้องถิ่น ให้มีความสอดคล้องกับ พ.ร.บ.กำหนดแผนและขั้นตอนการกระจายอำนาจ ให้กับองค์กรปกครองส่วนท้องถิ่น พ.ศ.2542 โดยในมาตรา 16 ระบุว่า ให้เทศบาล เมืองพัทยา องค์การบริหารส่วนตำบล มีอำนาจหน้าที่จัดให้ควบคุมตลาด ท่าเทียบเรือ ท่าข้าม หรือที่จอดรถได้ โดยหลักการให้องค์การปกครองส่วนท้องถิ่น มีอำนาจในการเขียนกฎหมายท้องถิ่นในการจัดระเบียบการจอดรถ ให้มีอำนาจจัดระเบียบ และเก็บค่าที่จอดรถยนต์ในบริเวณที่เป็นทางหลวงในความรับผิดชอบขององค์การบริหารส่วนท้องถิ่นเท่านั้น โดยจะต้องไม่เป็นถนนที่มีกฎหมายจราจรกำหนดไว้ว่าห้ามจอด หรือทางตำรวจกำหนดว่าเป็นพื้นที่ห้ามจอด 
นอกจากนี้ค่าใช้จ่ายจากการจัดระเบียบที่จอดรถฯ สามารถนำไปใช้ในการจัดระเบียบในพื้นที่ตนเองได้


คณะรัฐมนตรีอนุมัติหลักการร่างพระราชกฤษฎีกาจัดตั้งองค์การจัดการน้ำเสีย (ฉบับที่...) พ.ศ. .... เพื่อโอนย้ายองค์การจัดการน้ำเสีย (อจน.) ไปอยู่ภายใต้การกำกับดูแลของกระทรวงมหาดไทย ซึ่งการโอนย้ายนั้น จะเป็นการสนับสนุนการปฏิบัติงานขององค์การจัดการน้ำเสีย ในการจัดการน้ำเสียให้มีประสิทธิภาพมากขึ้น บูรณาการความร่วมมือกับการประปานครหลวง และการประปาส่วนภูมิภาคได้ง่ายขึ้น